

**LATVIJAS REPUBLIKA**

**BALVU NOVADA PAŠVALDĪBA**

Reģ. Nr.90009115622, Bērzpils ielā 1A, Balvos, Balvu novadā, LV – 4501, tālrunis +371 64522453

fakss + 371 64522453, e-pasts: dome@balv.lv

**LĒMUMS**

Balvos

2019.gada 28.novembrī Nr.17, 58.§

**PAR AMATU SAVIENOŠANAS ATĻAUJU ULDIM SPRUDZĀNAM**

Balvu novada Dome, izskatot Ulda Sprudzāna 13.11.2019. iesniegumu ar lūgumu atļaut savienot Balvu novada pašvaldības aģentūras „SAN – TEX” direktora amatu ar AS „Balvu Enerģija” valdes locekļa amatu, konstatēja:

1. Uldis Sprudzāns Balvu novada pašvaldības aģentūras „SAN – TEX” direktora amata pienākumus veic no 2009.gada 10.augusta;
2. Balvu novada pašvaldības aģentūras „SAN – TEX” direktors Uldis Sprudzāns ir Pastāvīgās iepirkumu komisijas loceklis;
3. Ar akciju sabiedrības „Balvu Enerģija” 2019.gada 8.novembra Padomes sēdes lēmumu Uldis Sprudzāns ir ievēlēts par akciju sabiedrības „Balvu Enerģija” valdes locekli no 2019.gada 12.novembra;
4. Balvu novada pašvaldības aģentūra „SAN – TEX” ir akciju sabiedrības „Balvu Enerģija” akcionārs, kurš atbilstošu akciju sabiedrības statūtu 8.7.punktam ir atzīstams kā mazākuma akcionārs. Saskaņā ar minēto statūtu 10.5.punktu, valdes sastāva vēlēšanās mazākuma akcionāriem ir tiesības izvirzīt un ievēlēt vismaz vienu valdes locekli.

LR likuma „[Par interešu konflikta novēršanu valsts amatpersonu darbībā](http://www.likumi.lv/doc.php?id=61913)” (turpmāk – Likums) 4.panta pirmās daļas 16.punkts nosaka, ka pašvaldības iestādes vadītājs ir valsts amatpersona.

Likuma 6.panta pirmā daļa nosaka, ka valsts amatpersonai ir atļauts savienot valsts amatpersonas amatu ar citu amatu, uzņēmuma līguma vai pilnvarojuma izpildi, vai saimniecisko darbību individuālā komersanta statusā, vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu „[Par iedzīvotāju ienākuma nodokli](http://likumi.lv/ta/id/56880-par-iedzivotaju-ienakuma-nodokli)”, ja šajā likumā vai citā normatīvajā aktā nav paredzēti valsts amatpersonas amata savienošanas ierobežojumi.

Saskaņā ar Likuma 7.panta ceturto daļu, pašvaldības iestādes vadītājam ir noteikti speciālie valsts amatpersonas amata savienošanas ierobežojumi; pašvaldības iestādes vadītājam ir atļauts savienot valsts amatpersonas amatu ar:

1. amatu arodbiedrībā, biedrībā vai nodibinājumā, politiskajā partijā, politisko partiju apvienībā vai reliģiskajā organizācijā, ja šā panta septītajā daļā nav noteikts citādi;
2. šādiem amatiem, ja tas nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā:
   1. amatu kapitālsabiedrībā, kurā publiska persona vai publiskas personas kapitālsabiedrība ir dalībnieks, ja tas saistīts ar publiskas personas interešu pārstāvēšanu šajā kapitālsabiedrībā;
   2. citu amatu publiskas personas institūcijā;
   3. eksperta (konsultanta) darbu, kura izpildes vieta ir citas valsts administrācija, starptautiskā organizācija vai tās pārstāvniecība (misija).

Pamatojoties uz Likuma 7.panta ceturtās daļas 2.punkta „a” apakšpunktu un izvērtējot Balvu novada pašvaldības aģentūras „SAN – TEX” direktora funkcijas kopsakarā ar akciju sabiedrības „Balvu Enerģija” valdes locekļa amatu, amatu savienošana interešu konfliktu nerada, kā arī nav pretrunā ar valsts amatpersonai sais­tošām ētikas normām un nekaitēs valsts amatpersonas tiešo pienākumu pildīšanai.

Ar Likuma 4.panta pirmās daļas 24.punktu, ir noteikts, ka publiskā iepirkuma komisijas loceklis ir valsts amatpersona.

Likuma 6.panta pirmā daļa nosaka, ka valsts amatpersonai ir atļauts savienot valsts amatpersonas amatu ar citu amatu, uzņēmuma līguma vai pilnvarojuma izpildi, vai saimniecisko darbību individuālā komersanta statusā, vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu „Par iedzīvotāju ienākuma nodokli”, ja šajā likumā vai citā normatīvajā aktā nav paredzēti valsts amatpersonas amata savienošanas ierobežojumi.

Attiecībā uz publiskā iepirkuma komisijas locekli Likumā nav paredzēti valsts amatpersonas amata savienošanas papildus ierobežojumi.

Pamatojoties uz Likuma 6.panta pirmo daļu un izvērtējot Balvu novada pašvaldības Pastāvīgās iepirkumu komisijas locekļaamata funkcijas kopsakarā ar AS „Balvu Enerģija” valdes locekļa amatu, amatu savienošana interešu konfliktu nerada, kā arī nav pretrunā ar valsts amatpersonai sais­tošām ētikas normām un nekaitēs valsts amatpersonas tiešo pienākumu pildīšanai.

Atbilstoši Likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz pašvaldības doto atļauju savienot amatus, Uldim Sprudzānam ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Balvu novada pašvaldības aģentūras „SAN – TEX” direktora un Pastāvīgās iepirkumu komisijas locekļa amata pienākumus, pastāv iespēja, ka U.Sprudzāns var nonākt interešu konflikta situācijā.

Persona nevar paļauties uz to, ka šī atļauja vienmēr būs spēkā. Atbilstoši Likuma 8.1panta sestajai daļai un Administratīvā procesa likuma 68.panta pirmajai daļai šis lēmums izdots ar atcelšanas atrunu. Personai savas kompetences ietvaros ir pienākums rakstiski informēt pašvaldību, ja mainījušies tiesiskie vai faktiskie apstākļi, kas ir pamatā šī lēmuma izdošanai un varētu nepieļaut turpmāku amatu savienošanu.

Ņemot vērā augstāk minētos apsvērumus un pamatojoties uz likuma „[Par interešu konflikta novēršanu valsts amatpersonu darbībā](http://www.likumi.lv/doc.php?id=61913)” 4.panta pirmās daļas 16.punktu un 24.punktu, 6.pantu, 7.panta ceturto daļu, 8.1panta piekto daļu, 2019.gada 21.novembra Finanšu komitejas atzinumu, **ATKLĀTI BALSOJOT:** **PAR** **–** **11** (Aigars Pušpurs, Anita Petrova, Egons Salmanis, Inta Kaļva, Pēteris Kalniņš, Sandra Kindzule, Svetlana Pavlovska, Ivans Baranovs, Aija Mežale, Eva Smirnova, Jānis Zakarīts), **PRET – nav, ATTURAS – nav,** Balvu novada Dome **NOLEMJ:**

1. Atļaut Uldim Sprudzānam, personas kods \*\*\*, savienot Balvu novada pašvaldības aģentūras „SAN – TEX” direktora amatu ar akciju sabiedrības „Balvu Enerģija” valdes locekļa amatu, kā arī akciju sabiedrības „Balvu Enerģija” valdes locekļa amatu ar Balvu novada pašvaldības Pastāvīgās iepirkumu komisijas locekļa amatu.
2. Lēmumu var pārsūdzēt Administratīvajā rajona tiesā Rēzeknes tiesu namā(Rēzeknē, Atbrīvošanas alejā 88, LV – 4601) viena mēneša laikā no tā spēkā stāšanās dienas.

Domes priekšsēdētājs A.Pušpurs